Bwe baagezezzaako okubalemesa ne bategeeza nti munda waliyo ebintu bya Gavumenti era olwayingidde, baafulumye n’emmundu ne bagitwala.
Engeri Faaza oyo (amannya galekeddwa) gye yafuna emmundu temanyiddwa, wabula abamu baawunzika mangu nti abadde alina emirimu emirala gy’akola egisukka ku kulyowa emyoyo.
Kigambibwa nti kino kye kimu ku byayongedde okweraliikiriza Ssaabasumba era ebigambo by’omusajja eyamukubidde essimu n’abitwalira ddala ng’ebirimu eggumba.
Ensonda e Lubaga zaategeezezza Bukedde nti eggulo, Omuduumizi wa poliisi mu ggwanga Martin Okoth Ochola yagenze e Lubaga n’asisinkana Dr. Lwanga okwogera ku byokwerinda bye.
Olukiiko lwabwe lwawerekeddwa okulambula ebifo byonna okwetoloola Lubaga era nga kino kyakulembeddwa omuduumizi wa poliisi mu Kampala n’emiriraano era ne kisalwawo bongere ku bukuumi.
Msgr. Wynand Katende omwogezi wa Klezia mu Ssaza lya Kampala yategeezezza nti ekya poliisi okwongera obukuumi ng’esinziira ku poliisi gye yateeka e Lubaga tebakirinaako buzibu.
Waabaddewo n’enteekateeka poliisi gye yabadde eyagala ey’okuwa bannaddiini abakuumi abalina emmundu kyokka kino ab’e Lubaga ne Namirembe bakyakisimbidde ekkuuli.
Kigambibwa nti entegeka eno baasooka kugezaako kugimatiza Mulabirizi w’e Namirembe Wilberforce Kityo Luwalira wabula n’agaana eby’okumussaako omuserikale ow’emmundu ng’ajuliza ebyawandiikibwa nti, “ Katonda bw’atakuuma kibuga n’abakuuma bakuumira bwereere.”
Okuva bannaddiini lwe baawakanya eky’engeri ababaka gye baakwatamu ensonga y’okuggyawo ekkomo ku myaka gya Pulezidenti mu December w’omwaka oguwedde, babadde tebakwatagana bulungi ne bannabyabufuzi mu Gavumenti eya wakati.
Mu Mmisa ya Ssekukkulu e Lubaga abantu bwe bahhoola omumyuka wa Pulezidenti Edward Kiwanuka Ssekandi olw’okuggya ekkomo ku myaka gya Pulezidenti; bannabyabufuzi abamu mu NRM baakizza wa Ssaabasumba nti teyakola kimala kukoma ku Bakristu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn